Document ID: 31985R3081

*****
ΚΑΝΟΝΙΣΜΟΣ (ΕΟΚ) αριθ. 3081/85 ΤΗΣ ΕΠΙΤΡΟΠΗΣ
της 5ης Νοεμβρίου 1985
για παρέκκλιση από τον κανονισμό (ΕΟΚ) αριθ. 1303/83 για τον καθορισμό ειδικών λεπτομερειών εφαρμογής του καθεστώτος για τις άδειες εισαγωγής και τα πιστοποιητικά προκαθορισμού στον τομέα των μεταποιημένων προϊόντων με βάση τα οπωροκηπευτικά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 9 παράγραφος 3 και το άρθρο 10 παράγραφος 3,
Εκτιμώντας:
ότι το άρθρο 5 παράγραφος 1 του κανονισμού (ΕΟΚ) αριθ. 1303/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 793/85 (4), προβλέπει ότι οι άδειες εισαγωγής για τα προϊόντα που αναφέρονται στην παράγραφο αυτή καθιστούν υποχρεωτική την εισαγωγή από τις χώρες που αναφέρονται στην άδεια· ότι, ενόψει της προσχωρήσεως της Ισπανίας και της Πορτογαλίας στις Ευρωπαϊκές Κοινότητες, δεν θα ζητούνται άδειες από την 1η Μαρτίου 1986 για προϊόντα καταγωγής των χωρών αυτών·
ότι το άρθρο 2 παράγραφος 1 του κανονισμού (ΕΟΚ) αριθ. 1303/83 προβλέπει ότι οι άδειες εισαγωγής ισχύουν για περίοδο τριών μηνών· ότι η περίοδος ισχύος για άδειες που καλύπτουν προϊόντα καταγόμενα από την Ισπανία ή την Πορτογαλία δεν θα πρέπει να ξεπερνά την 28η Φεβρουαρίου 1986·
ότι το άρθρο 5 παράγραφος 2 του κανονισμού (ΕΟΚ) αριθ. 1303/83 καθορίζει ότι ο κάτοχος αδείας μπορεί να ζητήσει να αλλάξει η χώρα καταγωγής που αναφέρεται στο πιστοποιητικό· ότι, αν ο κάτοχος ζητήσει να υπάρχει η Ισπανία ή η Πορτογαλία ως χώρα καταγωγής, η ισχύς του αναπληρωματικού πιστοποιητικού δεν πρέπει να ξεπερνά την 28η Φεβρουαρίου 1986·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από τις διατάξεις του άρθρου 2 παράγραφος 1 του κανονισμού (ΕΟΚ) αριθ. 1303/83, η τελευταία ημέρα ισχύος των αδειών εισαγωγής, με ή χωρίς προκαθορισμό της εισφοράς, όσον αφορά τα προϊόντα που αναφέρονται στο άρθρο 5 παράγραφος 1 του εν λόγω κανονισμού, δεν πρέπει να είναι μεταγενέστερη από την 28η Φεβρουαρίου 1986 όταν η άδεια εισαγωγής καθιστά υποχρεωτική την εισαγωγή από την Ισπανία ή την Πορτογαλία.
2. Όταν ένας κάτοχος αδείας ζητά να αλλάξει η χώρα καταγωγής ούτως ώστε η αναπληρωματική άδεια να καθιστά υποχρεωτική την εισαγωγή από την Ισπανία ή την Πορτογαλία, τότε η ισχύς πρέπει, κατά παρέκκλιση από το άρθρο 5 παράγραφος 2 στοιχείο γ) τέταρτη περίπτωση του κανονισμού (ΕΟΚ) αριθ. 1303/83, να λήγει στις 28 Φεβρουαρίου 1986 στις περιπτώσεις που η ισχύς της αρχικής άδειας έληγε σε ημερομηνία μεταγενέστερη από την 28η Φεβρουαρίου 1986.
Άρθρο 2
Ο παρών κανονισμός αρχίζει να ισχύει την 1η Δεκεμβρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 1985.

Labels: 2
3
15
17